## Carlos Mazón exigix que el Govern d’Espanya aclarisca si coneixia des de les 17:30 hores que la presa de Forata podia trencar-se i no va prendre cap decisió

*** Assenyala que el Govern d’Espanya va poder prendre el comandament del CECOPI en qualsevol moment
* Mazón critica la inacció del Govern central quan estava en perill la vida de 80.000 persones**

El president de la Generalitat, Carlos Mazón, ha retret al Govern d’Espanya que si coneixia la informació del risc de trencament de la presa de Forata des de les 17:30 hores no prenguera cap decisió ni alertara la població.

Mazón critica la inacció del Govern central quan estava en perill la vida de 80.000 persones. “El Govern d’Espanya estava representat en el CECOPI, que es va convocar la vesprada del 29 d’octubre, i tenia plena capacitat per a prendre el comandament en qualsevol moment si coneixia que des de les 17:30 hores hi havia risc que la presa es trencara”, ha assenyalat el president, que ha lamentat que “podent actuar, no van fer absolutament res durant tres hores amb l’excusa d’estar esperant el president de la Generalitat”.

Cal recordar que el president de la Generalitat no forma part del CECOPI i la seua presència no és necessària per a prendre cap decisió executiva.

El president de la Generalitat exigix que s’aclarisca si el Ministeri de Transició Ecològica coneixia la informació i la va dilatar fins a les 20:00 hores que el secretari d’estat de Medi Ambient, Hugo Morán, va cridar la consellera d’Interior, Salomé Pradas, alertant del risc imminent de trencament.

“És una dada de molta importància que el govern ha d’aclarir. És molt greu que sabera que la presa podia trencar-se sense que feren absolutament res per alertar la població quan tenien capacitat per a poder fer-ho”, ha puntualitzat Mazón.

Fecha: 16/11/2024